Source: https://www.riigiteataja.ee/akt/786709
Timestamp: 2017-04-23 17:44:32+00:00

Document:
Pedagoogi sobivustesti koostamise, läbiviimise ja hindamise kord – Riigi Teataja
Pedagoogi sobivustesti koostamise, läbiviimise ja hindamise kord
Väljaandja:Haridus- ja teadusministerAkti liik:määrusTeksti liik:algtekst-terviktekstRedaktsiooni jõustumise kp:06.08.2004Redaktsiooni kehtivuse lõpp:30.06.2008Avaldamismärge:RTL 2004, 103, 1676
Pedagoogi sobivustesti koostamise, läbiviimise ja hindamise kord1Vastu võetud 27.07.2004 nr 41
Välisriigis omandatud kutsekvalifikatsiooni tunnustamise seaduse» (RT I 2000, 29, 168; 2002, 61, 375; 69, õiend; 90, 521; 2003, 21, 124; 2004, 45, 316) § 18 lõike 4 alusel.
§1. Sobivustesti korraldamine
Pedagoogi sobivustesti (edaspidi sobivustest) koostamist, läbiviimist ja hindamist korraldab Riiklik Eksami- ja Kvalifikatsioonikeskus.
§2. Sobivustesti komisjoni moodustamine ja komisjoni töökord
(1) Sobivustesti läbiviimiseks ja sobivustesti tulemuste hindamiseks moodustab Riikliku Eksami- ja Kvalifikatsioonikeskuse direktor (edaspidi direktor) õigusaktidega sätestatud korras 5–7-liikmelise sobivustesti komisjoni (edaspidi komisjon).
(2) Komisjoni koosseisu kuuluvad kaks Riikliku Eksami- ja Kvalifikatsioonikeskuse esindajat, kaks sobivustesti koostanud õppeasutuse esindajat ja üks pedagoogide kutse- ja erialaühenduste esindaja. Direktoril on õigus vajadusel nimetada komisjoni koosseisu teisi pedagoogi kutsekvalifikatsiooni hindamiseks pädevaid isikuid. Komisjoni esimehe nimetab direktor komisjoni liikmete hulgast.
§3. Sobivustesti koostamine
(1) Sobivustesti koostamise tagab Riiklik Eksami- ja Kvalifikatsioonikeskus. Sobivustesti koostajad, komisjoni liikmed ja teised sobivustestiga ametialaselt kokkupuutuvad isikud on kohustatud hoidma sobivustestisaladust.
(2) Sobivustesti koostab Riikliku Eksami- ja Kvalifikatsioonikeskuse ja õppeasutuse vahelise lepingu alusel õppeasutus, mis võimaldab omandada kõrgharidust vastava pedagoogi kutsealal või mis on pädev hindama pedagoogi kutse-, eri- või ametialaseid teadmisi ja oskusi.
(3) Sobivustest võib olla suuline, kirjalik või sisaldada nii suulisi kui kirjalikke osasid. Sobivustest arvestab välisriigis kutsekvalifikatsiooni omandanud isiku (edaspidi taotleja) kohta seaduse alusel tehtud otsust tema õiguse üle töötada Eestis reguleeritud ametikohal (edaspidi otsus) ja hõlmab «Välisriigis omandatud kutsekvalifikatsiooni tunnustamise seaduse» §-s 18 nimetatud valdkondi.
§4. Sobivustestile registreerimine
(1) Sobivustestile registreerimiseks esitab taotleja Riiklikule Eksami- ja Kvalifikatsioonikeskusele kirjaliku taotluse, milles märgitakse:
1) taotleja ees- ja perekonnanimi;2) selgelt sõnastatud taotlus sobivustestile registreerimiseks;3) aadress, kuhu saata teade sobivustesti läbiviimise kuupäeva ja koha kohta, ja muud kontaktandmed;
4) taotluse esitamise kuupäev;5) taotleja allkiri.
(2) Lõikes 1 nimetatud taotlusele lisatakse koopia taotleja isikut tõendava dokumendi isikuandmetega leheküljest.
(3) Sobivustestile registreerunud taotleja kinnitab oma soovi sobivustesti sooritada hiljemalt 2 nädalat enne sobivustesti läbiviimise tähtaega.
§5. Sobivustesti läbiviimise aeg ja koht
(1) Sobivustest viiakse läbi vastavalt vajadusele, kuid mitte hiljem kui 4 kuu möödumisel § 4 lõikes 1 nimetatud taotluse esitamisest arvates.
(2) Sobivustesti läbiviimise kuupäeva ja koha määrab komisjoni esimees. Riiklik Eksami- ja Kvalifikatsioonikeskus teeb sobivustestile registreerunud taotlejale sobivustesti läbiviimise kuupäeva ja koha teatavaks posti teel või elektrooniliselt 30 päeva jooksul § 4 lõikes 1 nimetatud taotluse esitamisest arvates ja vähemalt 1 kuu enne sobivustesti läbiviimist. Sobivustesti läbiviimise kuupäeva või koha muutumise teeb Riiklik Eksami- ja Kvalifikatsioonikeskus taotlejale teatavaks viivitamatult.
(3) Teade sobivustesti läbiviimise kuupäeva ja koha kohta avaldatakse ka Riikliku Eksami- ja Kvalifikatsioonikeskuse Interneti koduleheküljel.
§6. Sobivustestiks ettevalmistamine
Sobivustestiks ettevalmistamiseks on Riiklik Eksami- ja Kvalifikatsioonikeskus kohustatud:1) teavitama taotlejat võimalikest sobivustestiks ettevalmistamise kursustest, konsultatsioonidest, näidistestidest ja soovitavast õppematerjalist;2) tutvustama taotlejale sobivustesti vormi ja võimalikku sisu;3) selgitama taotlejale tema kohta tehtud otsust, sealhulgas sobivustesti kuuluvaid ainevaldkondi;4) selgitama taotlejale sobivustestile registreerimise ja sobivustesti läbiviimise korda.
§7. Sobivustesti läbiviimine
(1) Sobivustestile registreerunud taotleja lubatakse sobivustestile isikut tõendava dokumendi alusel.
(2) Enne sobivustesti algust on komisjoni esimees kohustatud tutvustama taotlejale sobivustesti läbiviimise ja hindamise korda.
(3) Sobivustesti ruumis on sobivustesti läbiviimise ajal õigus viibida lisaks taotlejatele ja komisjoni liikmetele teistel sobivustestiga ametialaselt kokkupuutuvatel Riikliku Eksami- ja Kvalifikatsioonikeskuse esindajatel.
§8. Sobivustesti hindamine ja sobivustesti tulemuste vormistamine
(1) Sobivustesti tulemusi hindab komisjon haridusministri 11. veebruari 1999. a määrusega nr 10 «Kõrgharidust andvate õppeasutuste ühtse hindamissüsteemi kehtestamine» (RTL 1999, 46, 598; 109, 1395; 2002, 144, 2106) kehtestatud hindamissüsteemi alusel ja lähtudes taotleja kohta tehtud otsusest.
(2) Komisjon teeb otsuse sobivustesti tulemuste kohta ja esitab selle direktorile kinnitamiseks 15 päeva jooksul sobivustesti läbiviimisest arvates. Sobivustesti tulemused vormistatakse protokolliga, kuhu kantakse:1) protokolli koostamise kuupäev ja protokolli number;
2) sobivustesti läbiviimise kuupäev ja koht;3) sobivustesti sooritamisel viibinud komisjoni liikmete nimed;4) sobivustestile registreerunud taotlejate nimed;5) sobivustesti sooritama saabunud taotlejate nimed;6) sobivustesti tulemused (taotlejate nimed ja nende sobivustesti tulemus);7) komisjoni motiveeritud otsus sobivustesti sooritamise kohta.
(3) Riiklik Eksami- ja Kvalifikatsioonikeskus teeb sobivustesti kinnitatud tulemuse taotlejale teatavaks posti teel või elektrooniliselt 15 päeva jooksul sobivustesti tulemuse kinnitamisest arvates.
§9. Vaide esitamine
Taotlejal on õigus esitada Riiklikule Eksami- ja Kvalifikatsioonikeskusele vaie sobivustesti tulemuse vaidlustamiseks «Haldusmenetluse seadusega» (RT I 2001, 58, 354; 2002, 53, 336; 61, 375; 2003, 20, 117; 78, 527) kehtestatud tingimustel ja korras.
Haridusministri 21. detsembri 2001. a määrus nr 74 «Pedagoogi sobivustesti koostamise, läbiviimise ja hindamise kord» (RTL 2002, 3, 27; 2003, 4, 39) tunnistatakse kehtetuks.

References: § 18

§1

§2

§3

§4

§5
 § 4
 § 4

§6

§7

§8

§9